Я лъахэгъухэм къагъэхьа тхыгъэхэр
Бахъсэн районым хыхьэ Куба къуажэм и библиотекэм щрагъэкIуэкIащ «Письма огненных лет» зэхыхьэр. Ар я жэрдэмщ Бахъсэн щIыналъэм и централизованнэ библиотечнэ системэмрэ республикэм и лъахэхутэ музеймрэ, Мечиев Кязим и цIэр зезыхьэ НыбжьыщIэхэм я республикэ библиотекэр щIыгъуу.
ЗэIущIэм хыхьэу къуажэдэс щIалэгъуалэм папщIэ зэхуахьэсащ Хэку зауэшхуэм хэтахэм къагъэхьа письмохэм траха сурэтхэр.
«Сабийхэм Iэмал яIащ Хэку зауэшхуэм хэтахэм я письмо телъыджэхэм — къэхъуа Iуэхугъуэхэм, гурыгъу-гурыщIэхэр щызэхуэхьэсахэм — зыхагъэгъуэзэну. Тхыгъэхэм щызэхуэхьэсащ тхыдэм и пэжыр, ныбжьыщIэхэр зыкIэлъыплъыну, зэджэну, зэIусэну Iэмал яIахэр, езы зауэлIхэм ятха тхыдэм. Абы мыхьэнэшхуэ иIэщ, дэтхэнэ унагъуэми зауэм фэеплъ къыщигъэнащи, ди къэралым ар зыщигъэгъупщэ хъунукъым. Хэку зауэшхуэм и зэманым щыIа тхыгъэхэр — лIыхъужьыгъэм, лIыгъэм, хэкупсагъэм я тхылъщ», — жиIащ Бахъсэн район ЦБС-м и унафэщI Нэгъуей Радимэ.
Сабийхэм яфIэгъэщIэгъуэну икIи яфIэфIу едэIуащ, еплъащ икIи еджащ выставкэм хагъэхьа письмохэм. ПIалъэ кIэщIми, сабийхэм блэкIа зэманым зыхагъэгъуэзащ, зауэ псалъэм и дыджагъыр зыхащIэу.
ЧЫЛАР Аринэ.
